**ระเบียบคณะกรรมการอำนวยการจัดการแข่งขัน**

**โครงการจัดการแข่งขันกีฬาบุคลากรในสังกัดมหาวิทยาลัยนเรศวร**

**ประจำปีงบประมาณ 2558**

**ว่าด้วย การจัดการแข่งขันกีฬาเทเบิลเทนนิส**

 เพื่อให้การแข่งขันกีฬาบุคลากรในสังกัดมหาวิทยาลัยนเรศวร ประจำปีงบประมาณ 2558 เป็นไปด้วยความเรียบร้อยและบรรลุวัตถุประสงค์ของคณะกรรมการจัดการแข่งขันกีฬาบุคลากรในสังกัดมหาวิทยาลัยนเรศวร จึงกำหนดระเบียบการแข่งขันกีฬาไว้ดังต่อไปนี้

 ข้อที่ 1 ระเบียบนี้เรียกว่า “ระเบียบคณะกรรมการอำนวยการจัดการแข่งขันกีฬาบุคลากรในสังกัดมหาวิทยาลัยนเรศวร ประจำปีงบประมาณ 2558 ว่าด้วย การจัดการแข่งขันกีฬาเทเบิลเทนนิสกีฬาบุคลากรในสังกัดมหาวิทยาลัยนเรศวร ประจำปีงบประมาณ 2558”

ข้อที่ 2 ระเบียนนี้ให้ใช้บังคับตั้งแต่วันถัดจากวันประกาศเป็นต้นไป

ข้อที่ 3 ให้ใช้กติกาการแข่งขันของสมาคมเทเบิลเทนนิสแห่งประเทศไทยที่กำหนดใช้ในปัจจุบัน

ข้อที่ 4 ทีมนักกีฬาที่สามารถลงทำการแข่งขันได้ จะแบ่งออกเป็น 4 ทีมประกอบไปด้วย ทีมสีม่วง (กลุ่มวิทยาศาสตร์และเทคโนโลยี), สีเขียว (กลุ่มวิทยาศาสตร์สุขภาพ), สีชมพู (กลุ่มศึกษาศาสตร์ มนุษยศาสตร์และสังคมศาสตร์) และสีแสด (กลุ่มสำนักงานอธิการบดี)

ข้อที่ 5 ประเภทการแข่งขัน ให้มีการแข่งขัน 2 ประเภทคือ

 5.1 ประเภททีม

 5.1.1 ทีมชาย

 5.1.2 ทีมหญิง

 5.2 ประเภทบุคคล

 5.2.1 ประเภทชายเดี่ยวทั่วไป

 5.2.2 ประเภทหญิงเดี่ยวทั่วไป

 5.2.3 ประเภทชายเดี่ยว อายุ 40 ปีขึ้นไป

 5.2.4 ประเภทหญิงเดี่ยว อายุ 40 ปีขึ้นไป

 5.2.5 ประเภทชายคู่ทั่วไป

 5.2.6 ประเภทหญิงคู่ทั่วไป

 5.2.7 ประเภทคู่ผสม

ข้อที่ 6 คุณสมบัติผู้เข้าร่วมแข่งขันให้เป็นไปตามข้อบังคับคณะกรรมการกีฬาภายในมหาวิทยาลัยนเรศวร ว่าด้วย การจัดการแข่งขันกีฬาบุคลากรมหาวิทยาลัยนเรศวร ประจำปีงบประมาณ 2558

ข้อที่ 7 จำนวนผู้เข้าแข่งขัน

 7.1 ประเภททีมชาย/ทีมหญิง แต่ละสีส่งได้ประเภทละ 1 ทีม โดยแต่ละทีมประกอบด้วยนักกีฬาไม่เกิน 5 คน และไม่น้อยกว่า 2 คน

 7.2 ประเภทบุคคล แต่ละสีส่งนักกีฬาเข้าแข่งขันได้ไม่เกินประเภทละ 2 คน หรือไม่เกิน 2 คู่

ข้อที่ 8 วิธีการแข่งขัน

 8.1 ประเภททีมชายและทีมหญิง

 8.1.1 ให้แข่งขันแบบ BEST OF 5 MATCHES

 (4 SINGLES AND 1 DOUBLES)

 8.1.2 ให้จับสลากการแข่งขันทีม A หรือ X และให้แข่งขันดังนี้

 คู่ที่ 1 A – X

 คู่ที่ 2 B – Y

 คู่ที่ 3 ประเภทคู่

 คู่ที่ 4 A – Y

 คู่ที่ 5 B – X

8.1.3 ทีมที่ชนะก่อน 3 คู่ จะเป็นทีมที่ชนะในแมทช์นั้นโดยเด็ดขาด ไม่จำเป็นต้องแข่งต่อไป โดยคิดคะแนนสำหรับทีมที่ชนะ ได้ 2 คะแนน ทีมที่แพ้ไม่มีคะแนน

8.1.4 การจัดการแข่งขันทั้งประเภททีมชายและทีมหญิง จะแข่งขันแบบพบกันหมด ทีมที่มีคะแนนสูงสุดเป็นทีมชนะเลิศ ทีมที่มีคะแนนรองลงมาเป็นทีมรองชนะเลิศ ส่วนทีมที่ได้คะแนนน้อยได้ตำแหน่งที่ 3 ร่วมกัน

 8.2 ประเภทบุคคล

8.2.1 ให้แต่ละทีมส่งนักกีฬาเข้าแข่งขันได้ไม่เกินประเภทละ 2 คน หรือไม่เกิน 2 คู่

8.2.2 ให้แบ่งการแข่งขันออกเป็นสายตามจำนวนสายที่คณะกรรมการจัดการแข่งขันเห็นสมควร

8.2.3 ให้แบ่งผู้เข้าแข่งขันไปอยู่คนละสายโดยวิธีจับสลาก

8.2.4 ให้แยกผู้เข้าแข่งขันในทีมสีเดียวกันออกไปอยู่คนละสาย โดยไม่ให้ผู้เข้าแข่งขันดังกล่าวแข่งขันกันเองในรอบแรก

8.2.5 จัดการแข่งขันแบบแพ้คัดออก

8.2.6 การแข่งขันรอบแรกถึงรอบชิงชนะเลิศ ให้แข่งขันแบบชนะ 3 ใน 5 เกมส์

ข้อที่ 9 ให้คณะกรรมการจัดการแข่งขันเป็นผู้กำหนดวัน เวลา และสถานที่ในการแข่งขันตามโครงการแข่งขันกีฬาบุคลากรในสังกัดมหาวิทยาลัยนเรศวร ประจำปีงบประมาณ 2558

ข้อที่ 10 ข้อปฏิบัติในการแข่งขัน

10.1 ก่อนการแข่งขันทุกประเภท ให้ผู้เข้าแข่งขันหรือผู้แทนทีมไปรายงานตัวต่อคณะกรรมการจัดการแข่งขันที่โต๊ะฝ่ายจัดการแข่งขัน

10.2 ก่อนการแข่งขัน 10 นาที ให้ผู้จัดการทีมหรือผู้ฝึกสอนส่งรายชื่อผู้เข้าแข่งขันในทีมเรียงลำดับมือให้ถูกต้อง ตามแบบที่คณะกรรมการจัดการแข่งขันกำหนดไว้ เมื่อส่งรายชื่อผู้เข้าแข่งขันให้คณะกรรมการจัดการแข่งขันแล้ว จะขอเปลี่ยนแปลงไม่ได้

10.3 ให้ผู้เข้าแข่งขันทุกประเภทลงทำการแข่งขันตามวัน เวลา และสถานที่ที่คณะกรรมการจัดการแข่งขันกำหนด เมื่อพ้นกำหนดเวลาที่ให้ 15 นาที ในประเภททีม และ 5 นาที ในประเภทบุคคล ผู้เข้าแข่งขันประเภทใดไม่พร้อมทำการแข่งขันให้ปรับเป็นแพ้

10.4 ในวันแข่งขัน ทีมใดเจตนาจะไม่ลงแข่งขันหรือเจตนาผละจากกรแข่งขันที่กำลังดำเนินอยู่หรือแสดงเจตนาไม่ร่วมการแข่งขันต่อไปก่อนจะจบการแข่งขัน ให้ปรับเป็นแพ้

10.5 ผู้เข้าแข่งขันทุกประเภทต้องรับผิดชอบในการแข่งขันของตนเอง และต้องลงแข่งขันตามวัน เวลา และสถานที่ที่คณะกรรมการจัดการแข่งขันกำหนดจะของเปลี่ยนแปลงไม่ได้ และไม่มีสิทธิเรียกร้องขอผัดผ่อนใดๆ เว้นแต่มีเหตุจำเป็น ทั้งนี้ให้อยู่ในดุลยพินิจของคณะกรรมการจัดการแข่งขัน

10.6 นักกีฬาที่จะลงทำการแข่งขันทุกประเภทห้ามใส่เสื้อสีเดียวกับลูกที่ใช้ในการแข่งขัน (สีขาว)

ข้อที่ 11 กรรมการตัดสิน ให้อยู่ในดุลยพินิจของคณะกรรมการจัดการแข่งขัน

ข้อที่ 12 อุปกรณ์ที่ใช้ในการแข่งขัน ให้อยู่ในดุลยพินิจของคณะกรรมการจัดการแข่งขัน

ข้อที่ 13 การประท้วง ให้เป็นไปตามข้อบังคับคณะกรรมการ การแข่งขันกีฬาบุคลากรในสังกัดมหาวิทยาลัยนเรศวร ประจำปีงบประมาณ 2554

ข้อที่ 14 ในกรณีอื่นใดนอกเหนือจากนี้ ให้คณะกรรมการจัดการแข่งขันเป็นผู้วินิจฉัยและพิจารณาชี้ขาด ตามความเหมาะสมและแต่กรณี